La regidoria d’Igualtat presenta la programació del 8 de Març
24 de febrer 2017

![](/media/gyqplaov/27-img_6681_cuerpo.jpg) 

La regidora d'Igualtat, María Giménez, ha presentat en el Centre Cívic del Port de Sagunt la programació d'actes del 8 de Març, Dia Internacional de la Dona. Giménez ha assegurat que **“els ajuntaments som les institucions més properes a la ciutadania i, per tant, tenim la responsabilitat de treballar per a aconseguir la igualtat real, perquè queda molt per fer, així com eradicar tot tipus de violència contra la dona pel simple fet de ser-ho”.**

El programa d'actes en commemoració del 8 de Març, que començarà dimecres 1 de març amb la inauguració de l'exposició fotogràfica _La ciutat de les dones,_ organitzada per la regidoria d'Igualtat, i finalitzarà el dimarts 11 d'abril amb una obra de teatre, contempla un total de vint-i-dos esdeveniments entre conferències, taules redones, presentacions de llibres, concerts, obres de teatre i dansa o projeccions de pel·lícules i documentals. Tots estos actes tindran com a principal protagonista la dona i estan organitzats per l'àrea d'Igualtat de l'Ajuntament de Sagunt, diferents associacions de dones del municipi, col·lectius i entitats. Maria Giménez, ha afirmat que **“es tracta d'una programació extensa i variada, per a tots els gustos i totes les edats”**, i ha animat la ciutadania a participar-hi.

Entre les activitats més destacades es troba el VIIIé Cicle de Cinema _Dones darrere la càmera_ que comptarà amb la projecció dels llargmetratges _Mapa de sonidos de Tokio_ d'Isabel Coixet i _Flores de otro mundo_ de Iciar Bollaín, el mateix dia 8 de març a les 17 h; la manifestació _Feminisme en lluita- Dones Lliures- Enderrocant fronteres_ divendres 3 de març a les 19.30 h convocada per la coordinadora de dones; un taller d'animació lectora el divendres 10 de març a les 17.30 h dirigit a públic d'entre 5 i 8 anys i organitzat pel departament municipal d'Arxiu i Biblioteques, o el berenar _Compartint poemes i cançons_ organitzat per l'associació Dones Baladre, el dimecres 15 de març a la 18 h, en el local de l'associació en la plaça Tirant lo Blanc.

També tindrà lloc el _II Festival Alça-veus: Erem, som i serem_ organitzat per l'associació Amigas Superviventes amb la col·laboració de la regidoria de Joventut, Danses Urbanes del Port de Sagunt, Camí de Nora, l'IES Clot del Moro i l'associació Dones de Baladre, així com el _Circulo de silencio: Mujer refugiada e inmigrante_ el diumenge 12 de març a les 12 h amb l'actuació de Seyahat de TarDanzas en el Passeig Marítim. Seguidament, la companyia Maduixa Teatre ficarà en escena l'obra _Mulïer_, un espectacle de dansa sobre xanques interpretat per cinc ballarines, homenatge a totes les dones.

El programa d'enguany ve il·lustrat amb el cartell de Juan Diego Ingelmo, guanyador del concurs organitzat pel col·lectiu de _Dones de Sagunt: 8 de Març_.

Tota la programació està disponible  en el següent enllaç: [http://www.aytosagunto.es/es-es/ayuntamiento/servicios/BienestarSocial/Mujer/Documentos Mujer/PROGRAMA\_8\_MAR%C3%87\_2017.PDF](/es-es/ayuntamiento/servicios/BienestarSocial/Mujer/Documentos Mujer/PROGRAMA_8_MARÇ_2017.PDF)

![](/media/xuqnyara/27-cartel_cuerpo.jpg) 

*   [](http://www.facebook.com/sharer.php?u=https://aytosagunto.es/va/actualitat/la-regidoria-d-igualtat-presenta-la-programacio-del-8-de-marc/ "Facebook")
*   [](http://twitter.com/share?url=https://aytosagunto.es/va/actualitat/la-regidoria-d-igualtat-presenta-la-programacio-del-8-de-marc/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-regidoria-d-igualtat-presenta-la-programacio-del-8-de-marc/ "Linked In")
*   [](mailto:?body=https://aytosagunto.es/va/actualitat/la-regidoria-d-igualtat-presenta-la-programacio-del-8-de-marc/)